PMIndiaData/PMIndiaSum huggingface dataset:
अपंगत्व क्षेत्रातील सहकार्यासाठी भारत आणि ऑस्ट्रेलिया दरम्यान सामंजस्य करारावरील स्वाक्षऱ्यांना मंत्रिमंडळाची  मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारत आणि ऑस्ट्रेलिया दरम्यान अपंगत्वक्षेत्रातील सहकार्यासाठी सामंजस्य करारावरील स्वाक्षऱ्यांना मंजुरी दिली. या स्वाक्षऱ्या दिनांक 22 नोव्हेंबर 2018 रोजी ऑस्ट्रेलियाच्या सिडनी येथे करण्यात आल्या होत्या. फायदेः भारत आणि ऑस्ट्रेलिया दरम्यान विकलांग क्षेत्रात संयुक्त उपक्रमांद्वारे, सहकार्य करण्या बाबतच्या झालेल्या सामंजस्य करारामुळे या क्षेत्राला प्रोत्साहन मिळेल आणि यामुळे द्विपक्षीय संबंध मजबूत होतील. या सामंजस्य करारामुळे विकलांग व्यक्तींचे पुनर्वसन सुधारण्यासाठी (विशेषतः बौद्धिक विकलांगता) आणि दोन्ही देशांतील मानसिक आजार असलेल्या व्यक्तींसाठीअनेक सुविधा देण्यात येतील. अंमलबजावणीसाठी दोन्ही देश परस्पर सहमती म्हणून अपंगत्व क्षेत्रात विशिष्ट प्रस्ताव मांडतील.
पंतप्रधानांनी घेतला उघड्यावर शौच मुक्त अभियानाचा आढावा

पंतप्रधान नरेंद्र मोदी यांनी आज उत्तर प्रदेश, बिहार, ओदिशा तसेच जम्मू काश्मीर या चार राज्यातल्या जिल्हाधिकाऱ्यांशी संवाद साधला. यावेळी पंतप्रधानांनी प्रत्येक राज्यातल्या उघड्यावर शौच मुक्त अर्थात ओडीएफ अभियानाच्या प्रगतीचा आढावा घेतला. स्वच्छ भारत तसेच सफाईचे लक्ष्य साध्य करण्यासाठी राज्यांनी केलेले कार्य, त्यांचे अनुभव आणि दृष्टीकोन इतरांसमोर मांडावेत याबाबत पंतप्रधानांनी उत्तेजन दिले. हे कार्य पूर्ण करण्यासाठी महात्मा गांधीजींच्या 150 व्या जयंतीपेक्षा अधिक प्रेरणादायी इतर कुठलीही गोष्ट असू शकत नाही, यावर पंतप्रधानांनी भर दिला. या योजनांच्या प्रगतीवर लक्ष ठेवण्यासाठी निष्ठा पातळीवर पथकांची स्थापना केली पाहिजे, असे ते म्हणाले. या अभियानाचे जन आंदोलनात परिवर्तन करण्यासाठी प्रयत्न केले पाहिजेत असे त्यांनी सांगितले. या संदर्भात अधिक जागृती निर्माण करण्यात विद्यार्थी आणि शाळकरी मुले महत्त्वपूर्ण भूमिका बजावू शकतात असेही पंतप्रधान म्हणाले.
लाडू किशोर स्वेन यांच्या निधनाबद्दल पंतप्रधानांकडून दु:ख व्यक्त

पंतप्रधान नरेंद्र मोदी यांनी लाडू किशोर स्वेन यांच्या निधनाबद्दल दु:ख व्यक्त केले आहे. पंतप्रधान म्हणाले, “ओदिशातील अस्का येथील खासदार लाडू किशोर स्वेन यांच्या निधनाने दु:ख झाले आहे. समाजासाठी त्यांनी केलेल्या भरीव कार्यासाठी ते नेहमीच स्मरणात राहतील. ग्रामीण विकासाप्रती त्यांनी केलेले कार्य उल्लेखनीय होते. त्यांचा मुलगा नचिकेत यांच्याशी बोललो आणि शोकभावना व्यक्त केल्या.”
चक्रीवादळाच्या परिस्थितीबाबत महाराष्ट्र व गुजरातच्या मुख्यमंत्र्यांसोबत पंतप्रधानांनी साधला संवाद

पंतप्रधान नरेंद्र मोदी यांनी चक्रीवादळाच्या परिस्थितीबाबत महाराष्ट्राचे मुख्यमंत्री उद्धव ठाकरे, गुजरातचे मुख्यमंत्री विजय रुपाणी आणि दमण दीव, दादरा आणि नगर हवेलीचे प्रशासक प्रफुल्ल के पटेल यांच्याशी चर्चा केली आहे. केंद्राकडून शक्य ते सर्व सहकार्य आणि मदत करण्याचे आश्वासन त्यांनी दिले. पंतप्रधान कार्यालयाने एका ट्वीटमध्ये म्हटले आहे की, “पंतप्रधान नरेंद्र मोदी यांनी चक्रीवादळाच्या परिस्थितीबाबत महाराष्ट्राचे मुख्यमंत्री उद्धव ठाकरे, गुजरातचे मुख्यमंत्री विजय रुपाणी आणि दमण दीव, दादरा आणि नगर हवेलीचे प्रशासक प्रफुल्ल के पटेल यांच्याशी चर्चा केली आहे. केंद्राकडून शक्य ते सर्व सहकार्य आणि मदत करण्याचे आश्वासन त्यांनी दिले आहे.”
गुरु रविदास यांच्या जयंतीनिमित्त पंतप्रधानांकडून त्यांना श्रध्दांजली अर्पण

पंतप्रधान नरेंद्र मोदी यांनी गुरु रविदास यांच्या जयंतीनिमित्त त्यांना श्रध्दांजली अर्पण केली आहे. “समाजातील वाईट प्रवृत्ती नष्ट व्हाव्यात आणि सामाजिक बंधूभाव वृध्दीस लागावा, यासाठी महान संत रविदास यांनी महत्त्वपूर्ण योगदान दिले आहे. रविदास यांची शिकवण समाजासाठी प्रेरणास्रोत आहे. आज रविदास यांच्या जयंतीनिमित्त त्यांना शतश: नमन”, असे पंतप्रधान मोदी यांनी आपल्या संदेशामध्ये म्हटले आहे.
ऊर्जा आणि खाण क्षेत्रातील पायाभूत सुविधांच्या प्रगतीचा घेतला आढावा

ऊर्जा, नवीकरणीय ऊर्जा, पेट्रोलियम आणि नैसर्गिक गॅस, कोळसा आणि खाण या महत्त्वाच्या पायाभूत क्षेत्रातील प्रगतीचा पंतप्रधान नरेंद्र मोदी यांनी आढावा घेतला. दोन तासांहून अधिक काळ चाललेल्या या बैठकीला नीती आयोग, पंतप्रधान कार्यालय आणि संबंधित मंत्रालयातील वरिष्ठ अधिकारी उपस्थित होते. नीती आयोगाचे मुख्य कार्यकारी अधिकारी अमिताभ कांत यांनी सादरीकरण केले. देशात स्थापित विद्युत उत्पादन क्षमता वाढून ती 344 गिगावॅट वर पोहोचली असल्याचे यावेळी सांगण्यात आले. देशात ऊर्जा तुटवडा 2014 मध्ये 4 टक्क्यांहून अधिक होता. तो 2018 मध्ये 1 टक्क्यांपेक्षाही कमी राहिला आहे. पारेषण वाहिन्या, ट्रान्सफॉर्मर क्षमता आणि आंतरक्षेत्रीय पारेषण यात महत्त्वपूर्ण क्षमतावृद्धी झाली आहे. ‘ऊर्जा मिळण्यात सुलभता’ याबाबतच्या जागतिक बँकेच्या क्रमवारीत भारत आता 26 व्या स्थानी आहे. 2014 साली तो 99 व्या स्थानी होता. बैठकीत सौभाग्य योजनेंतर्गत घरगुती विद्युतीकरणाच्या प्रगतीचा आढावा घेण्यात आला. शहरी आणि ग्रामीण क्षेत्रात प्रत्येक ग्राहकापर्यंत संपर्क आणि वितरण पोहोचवण्यावर लक्ष केंद्रित करण्यात आले आहे. नूतन आणि नवीकरणीय ऊर्जा क्षेत्रात 2013-14 मधली 35.5 गिगावॅटची स्थापित क्षमता दुप्पट होऊन 2017-18 मध्ये तब्बल 70 गिगावॅट वर पोहोचली आहे. सौर ऊर्जा क्षेत्रात स्थापित क्षमता 2.6 गिगावॅटवरून वाढून 22 गिगावॅटवर पोहोचली आहे. वर्ष 2022 पर्यंत 175 गिगावॅट नवीकरणीय ऊर्जा क्षमतेचे पंतप्रधानांचे उद्दिष्ट भारत सहज पूर्ण करू शकेल असा विश्वास अधिकाऱ्यांनी या बैठकीत व्यक्त केला. सौर ऊर्जा क्षमतेत झालेल्या वाढीचा फायदा शेतकऱ्यांपर्यंत पोहोचण्यासाठी योग्य पाऊले उचलण्यात यावी असे आवाहन पंतप्रधानांनी अधिकाऱ्यांना केले. सौर पंप आणि ग्राहकांना अनुकूल स्वयंपाकाची सौर साधने यासाठीही काम करण्यास पंतप्रधानांनी सांगितले. पेट्रोलियम आणि नैसर्गिक गॅस क्षेत्रात चालू आर्थिक वर्षात प्रधानमंत्री उज्ज्वला योजनेअंतर्गत निश्चित उद्दीष्टे सहज साध्य होतील असे बेठकीत सांगण्यात आले. कोळसा क्षेत्रात उत्पादन क्षमतेत वाढ करण्यावर लक्ष केंद्रीत करण्याबाबत बैठकीत चर्चा झाली.
सचिवांच्या समुहाकडून पंतप्रधानांना विज्ञान आणि तंत्रज्ञान, ऊर्जा आणि पर्यावरण विषयक नवीन कल्पनांचे सादरीकरण

पंतप्रधान नरेंद्र मोदी प्रशासनामध्ये परिवर्तन करण्यासाठी कोणत्या नवीन कल्पना प्रत्यक्षात आणता येतील, याची माहिती सचिवांच्या समुहांकडून घेत आहेत. या कार्यक्रमामध्ये आज पंतप्रधानांसमोर विज्ञान आणि तंत्रज्ञान, ऊर्जा आणि पर्यावरण या विभागात बदल घडवून आणण्यासाठी सचिवांच्या तीन समुहांनी आपल्या कल्पनांचे सादरीकरण केले. या कल्पना देशातल्या नागरिकाला मध्यवर्ती ठेवून बनवलेल्या असाव्यात तसेच डिजिटल साधनांचा वापर केलेला असावा, नवकल्पनांबरोबरच कायद्याचे सुलभीकरण व्हावे अशा दृष्टीने प्रशासनात बदल अपेक्षित आहेत. विज्ञान आणि तंत्रज्ञानाविषयी केलेल्या सादरीकरणामध्ये शिकण्याच्या संधींमध्ये सुधारणा होईल आणि नोकरी, स्टार्टअपचा लाभ घेता येईल. यावर भर देण्यात आला. ऊर्जा आणि पर्यावरण या विषयी करण्यात आलेल्या सादरीकरणामध्ये ऊर्जेचे वेगवेगळे स्रोत आणि ऊर्जेची बचत याला प्राधान्य देण्यात आले. यावेळी केंद्रीय मंत्री आणि निती आयोगाचे अधिकारी उपस्थित होते. या मालिकेत एकूण सचिवांचे नऊ समूह आपल्या नवकल्पनांचे सादरीकरण करणार असून त्यापैकी चार सादरीकरण पूर्ण झाली आहेत.
जी-20 शिखर परिषदेच्या निमित्ताने ब्रिक्स नेत्यांच्या बैठकीदरम्यान पंतप्रधानांचे वक्तव्य

महामहीम, ब्राझीलचे राष्ट्राध्यक्ष म्हणून निवड झाल्याबद्दल राष्ट्राध्यक्ष बोल्सनारो यांचे मी सर्वप्रथम स्वागत करतो. ब्रिक्स परिवारातही मी त्यांचे स्वागत करतो. या बैठकीचे आयोजन केल्याबद्दल मी त्यांचे मन:पूर्वक आभार मानतो. आमचे स्नेही रामाफोसा यांची दक्षिण आफ्रिकेच्या राष्ट्राध्यक्षपदी पुन्हा निवड झाल्याबद्दल मी त्यांचे अभिनंदन करतो आणि त्यांना शुभेच्छा देतो. महामहीम, अशा प्रकारच्या अनौपचारिक विचार-विनिमयामुळे जी-20 च्या मुख्य विषयांवर परस्परांसमवेत समन्वयाची संधी मिळते. तीन प्रमुख आव्हानांकडे मी लक्ष वेधु इच्छितो. पहिले आव्हान म्हणजे जागतिक अर्थव्यवस्थेतली मंदी आणि अनिश्चितता, नियमाधारित बहुपक्षीय आंतरराष्ट्रीय व्यापार व्यवस्थेवर एकतर्फी निर्णय आणि प्रतिस्पर्धा मोठ्या प्रमाणात आहे. दुसरीकडे उदयोन्मुख बाजारपेठ अर्थव्यवस्थांमधे पायाभूत गुंतवणुकीत सुमारे 1.3 ट्रिलियन डॉलरची कमतरता आहे, यातूनच संसाधनांची टंचाई स्पष्ट होत आहे. दुसरे मोठे आव्हान आहे ते म्हणजे विकास आणि प्रगती समावेशक आणि निरंतर राखणे, हवामान बदलासारखे मुद्दे केवळ आपल्याच नव्हे तर भावी पिढीसाठीही चिंतेचा विषय आहेत, असमानता दूर करणारा आणि सबलीकरणात योगदान देणारा विकास हाच सर्वार्थाने विकास होय. दहशतवाद हा मानवतेसाठी सर्वात मोठा धोका आहे. निर्दोष व्यक्तींचे बळी घेण्याबरोबरच दहशतवादामुळे, आर्थिक प्रगती आणि सामाजिक स्थैर्यावरही मोठा वाईट परिणाम होतो. दहशतवाद आणि जातीवादाचे समर्थन आणि सहाय्याचे सर्व मार्ग आपण बंद केले पाहिजेत. महामहीम, या समस्यांचे निराकरण सोपे नाही, तरीही मी पाच प्रमुख सूचना देऊ इच्छितो. ब्रिक्स राष्ट्रांमधल्या संवादामुळे एकतर्फी निर्णयांचे दुष्परिणाम काही प्रमाणात कमी होऊ शकतात. सुधारणा आणि बहुत्मता यासाठी आंतरराष्ट्रीय वित्तीय आणि व्यापारी संस्था आणि संघटनांमधे आवश्यक सुधारणांवर आपण भर दिला पाहिजे. सातत्यपूर्ण आर्थिक विकासासाठी तेल आणि गॅस यासारखी उर्जेची आवश्यक संसाधने सातत्याने वाजवी दरात उपलब्ध राहीली पाहिजेत. न्यू डेव्हलपमेंट बँकेकडून, सदस्य राष्ट्रांचे भौतिक आणि सामाजिक पायाभूत संरचना, नवीकरणीय उर्जा कार्यक्रमातली गुंतवणूक यांना अधिक प्राधान्य मिळायला हवे. आपत्तीतही टिकाव धरणाऱ्या पायाभूत सुविधाकरिता आघाडीसाठी भारताने घेतलेला पुढाकार, अल्पविकसित आणि विकसनशील देशांना, नैसर्गिक आपत्तीचा सामना करण्यासाठी योग्य पायाभूत सुविधा निर्मितीसाठी सहाय्यक ठरेल. यामधे सहभागी होण्याचे मी आपल्याला आवाहन करतो. जगभरात कुशल कारागिरांची ये-जा सुलभ राहीली पाहिजे. ज्या देशात मोठ्या प्रमाणात वृद्धांची संख्या आहे अशा देशांनाही त्याचा लाभ होईल. दहशतवादावर एका जागतिक परिषदेत मी नुकतेच आवाहन केले आहे. दहशतवादाविरोधातल्या लढ्यासाठी आवश्यक त्या सहमतीचा अभाव आपल्याला निष्क्रिय ठेवू शकत नाही. महामहीम, ब्राझीलियामधे ब्रिक्स शिखर परिषदेची मी उत्सुकतेने प्रतिक्षा करत आहे. ही शिखर परिषद यशस्वी ठरावी यासाठी भारत संपूर्ण सहकार्य करेल. आपणा सर्वांना अनेक अनेक धन्यवाद.
बाबू जगजीवन राम यांच्या जयंतीनिमित्त पंतप्रधानांची आदरांजली

पंतप्रधान नरेंद्र मोदी यांनी बाबू जगजीवन राम यांच्या जयंतीनिमित्त त्यांना आज आदरांजली अर्पण केली. “गरीब, वंचित आणि पीडितांच्या अधिकारांसाठी संघर्ष करणारे स्वातंत्र्यसैनिक बाबू जगजीवन राम यांच्या जयंतीनिमित्त त्यांना विनम्र अभिवादन“, असं पंतप्रधान या निमित्ताने म्हणाले.
रायसीना संवादादरम्यान विविध देशांच्या मंत्र्यांनी घेतली पंतप्रधान नरेंद्र मोदी यांची भेट

रायसीना संवादादरम्यान विविध देशांच्या 12 मंत्र्यांनी पंतप्रधान नरेंद्र मोदी यांची त्यांच्या निवासस्थानी भेट घेतली. लॅटिव्हियाचे परराष्ट्र व्यवहार मंत्री एडगर रिंकेविक्‍स, उज्‍बेकिस्‍तानचे परराष्ट्र व्यवहार मंत्री अब्‍दुलअज़ीज कॅल्व्होलो, हंगेरीचे परराष्ट्र व्यवहार मंत्री आणि व्‍यापार मंत्री पीटर ज़ीकार्टो, अफगानिस्‍तानचे राष्‍ट्रीय सुरक्षा सल्लागार डॉ. हमदुल्‍ला मोहिब, चेक प्रजासत्ताकाचे परराष्ट्र व्यवहार मंत्री टॉमस पेट्रिसेक, मालदीवचे परराष्ट्र व्यवहार मंत्री अब्‍दुल्‍ला शाहिद, बांग्‍लादेशचे माहिती मंत्री डॉ. हसन महमूद, एस्‍टोनियाचे परराष्ट्र व्यवहार मंत्री उरवस रेनसालू, दक्षिण आफिकाचे आंतरराष्ट्रीय संबंध आणि सहकार्य मंत्री डॉ. नलेदी पेंडर, डेनमार्कचे परराष्ट्र व्यवहार मंत्री जेपी कोफोड, राष्‍ट्रकुलच्या सरचिटणीस पेट्रिशिया स्‍कॉटलँड , शांघाय सहकार्य संघटनेचे सरचिटणीस व्‍लादिमीर नोरोव यांनी पंतप्रधानांची भेट घेतली. पंतप्रधानांनी या नेत्यांचे भारतात स्वागत केले आणि रायसीना संवाद 2020 मध्ये सहभागी झाल्याबद्दल त्यांचे कौतुक केले. त्‍वरित आणि समग्र सामाजिक-आर्थिक विकासासाठीसरकार मोठ्या प्रमाणावर करत असलेल्या प्रयत्नांबाबत पंतप्रधानांनी चर्चा केली आणि जागतिक विकासातील आव्हाने कमी करण्यासाठी आणि शाश्वत विकास उद्दिष्टे पूर्ण करण्यासाठी त्यांचे महत्त्व अधोरेखित केले.
पंतप्रधान 20 ऑगस्ट रोजी सोमनाथ येथे विविध प्रकल्पांचे उद्घाटन आणि पायाभरणी करणार

नवी दिल्‍ली, 18 ऑगस्‍ट 2021 पंतप्रधान नरेंद्र मोदी 20 ऑगस्ट रोजी सकाळी 11 वाजता व्हिडिओ कॉन्फरन्सिंगद्वारे गुजरातमधील सोमनाथ येथे विविध प्रकल्पांचे उद्घाटन आणि पायाभरणी करणार आहेत. सोमनाथ प्रोमनेड, सोमनाथ प्रदर्शन केंद्र आणि पुनर्बांधणी केलेल्या जुन्या सोमनाथच्या मंदिर परिसराचा उद्घाटन केले जाणाऱ्या प्रकल्पांमध्ये समावेश आहे. या कार्यक्रमादरम्यान पंतप्रधान श्रीपार्वती मंदिराची पायाभरणीही करणार आहेत. सोमनाथ प्रोमनेड (तीर्थयात्रा कायाकल्प आणि आध्यात्मिक, हेरिटेज ऑगमेंटेशन ड्राइव्ह) योजनेअंतर्गत 47 कोटींपेक्षा जास्त रुपये खर्चून विकास करण्यात आला आहे. ‘पर्यटक सुविधा केंद्र’ च्या आवारात विकसित केलेल्या सोमनाथ प्रदर्शन केंद्रात जुन्या सोमनाथ मंदिराचे सुट्टे भाग आणि जुन्या सोमनाथच्या नगर शैलीतील मंदिराची वास्तू असलेली शिल्पे मांडण्यात आली आहेत. जुन्या (जुना) सोमनाथचा जीर्णोद्धार केलेल्या मंदिर परिसराचे काम श्री सोमनाथ ट्रस्टने एकूण 3.5 कोटी रुपये खर्चून पूर्ण केले आहे. या मंदिराला अहिल्याबाई मंदिर असेही संबोधले जाते कारण जेव्हा त्यांना आढळले की जुने मंदिर भग्नावस्थेत आहे तेव्हा इंदूरच्या राणी अहिल्याबाईंनी ते बांधले होते,. संपूर्ण जुना मंदिर परिसर यात्रेकरूंच्या सुरक्षिततेसाठी आणि वाढीव क्षमतेसह समग्रपणे पुनर्विकसित करण्यात आला आहे. श्रीपार्वती मंदिर एकूण 30 कोटी रुपये खर्चून बांधण्याचे प्रस्तावित आहे. यामध्ये सोमपुरा सलाट शैलीतील मंदिर बांधकाम, गर्भ गृह आणि नृत्य मंडप यांचा समावेश असेल. यावेळी केंद्रीय गृहमंत्री, केंद्रीय पर्यटन मंत्री यांच्यासह गुजरातचे मुख्यमंत्री आणि उपमुख्यमंत्री उपस्थित असतील.
हिंदुस्तान केबल्स लिमिटेड, कोलकाता बंद करण्यासाठी केंद्रीय मंत्रिमंडळाची मान्यता

हिंदुस्तान केबल्स लिमिटेड, कोलकाता बंद करण्यासाठी पंतप्रधन नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मान्यता देण्यात आली. कंपनीतल्या कर्मचाऱ्यांना आकर्षक व्हीआरएस/व्हीएसएस पॅकेज देण्यात येणार आहे. जानेवारी 2003 पासून कंपनीतले उत्पादन बंद असल्यामुळे कर्मचाऱ्यांना संकटांचा सामना करावा लागत आहे. त्यांना 1997ची वेतनश्रेणी दिली जात आहे. त्यांना 2007च्या वेतनश्रेणीनुसार पॅकेज दिले जाईल तसेच 2015 पासूनची वेतनासहित थकबाकीही दिली जाईल.
पंतप्रधानांनी वसंत पंचमी आणि सरस्वती पूजेनिमित्त देशवासियांना दिल्या शुभेच्छा

पंतप्रधान नरेंद्र मोदी यांनी वसंत पंचमी आणि सरस्वती पूजेनिमित्त देशवासियांना शुभेच्छा दिल्या आहेत. ट्विट संदेशात पंतप्रधान म्हणाले, ‘आनंद आणि नवीकरणाचा उत्सव असलेल्या वसंत पंचमीनिमित्त सर्व देशवासियांना मी हार्दिक शुभेच्छा देतो. ज्ञानाची देवता माता सरस्वती आपणा सर्वांचे जीवन ज्ञानाच्या प्रकाशाने उजळो अशी मी प्रार्थना करतो.’
पंतप्रधान नरेंद्र मोदी यांनी  नागालँडच्या जनतेला  राज्य  स्थापना दिनाच्या  दिल्या  शुभेच्छा

पंतप्रधान नरेंद्र मोदी यांनी नागालँडच्या जनतेला राज्य स्थापना दिनाच्या शुभेच्छा दिल्या. “नागालँडच्या जनतेला राज्य स्थापना दिनाच्या शुभेच्छा. मी अशी प्रार्थना करतो की, नागालँडच्या विकासात उत्तरोत्तर वाढ होवो आणि नागालँड विकासाची नवीन उंची गाठो. या राज्यातील नागरिकांच्या सर्व आकांक्षा पूर्ण होवोत, असे पंतप्रधान म्हणालेत.
मध्यप्रदेशच्या मुख्यमंत्र्यांनी पंतप्रधान नरेंद्र मोदी यांची भेट घेतली

मध्यप्रदेशचे मुख्यमंत्री शिवराज सिंह चौहान यांनी आज पंतप्रधान नरेंद्र मोदी यांची भेट घेतली. यावेळी, दोन्ही नेत्यांमध्ये, मध्यप्रदेश सरकारने सुप्रशासनासाठी राबवलेल्या उपक्रमांविषयी चर्चा झाली. तसेच सरकारच्या परिवर्तनशील योजना, लोकांच्या आयुष्यात कसे परिवर्तन घडवत आहेत, याविषयी देखील चर्चा झाली. या संदर्भातल्या ट्वीट मध्ये पंतप्रधान म्हणतात; "आज मध्यप्रदेशचे मुख्यमंत्री @ChouhanShivraj जी यांची भेट घेतली, आणि त्यांच्याशी मध्यप्रदेशात सुशासनासाठी जे उपक्रम राबवले जात आहेत त्यांची माहिती घेतली. तसेच, सरकारच्या योजनांमुळे जनतेच्या जीवनमानात कसे सकारात्मक बदल होत आहेत, हे ही त्यांनी सांगितले.”
डॉक्टर दिनानिमित्त पंतप्रधानांकडून डॉक्टरांना शुभेच्छा,डॉ. बी. सी. रॉय यांना अर्पण केली आदरांजली

डॉक्टर दिनानिमित्त पंतप्रधान नरेंद्र मोदी यांनी, डॉक्टरांना शुभेच्छा दिल्या आणि डॉ. बी. सी. रॉय यांना आदरांजली अर्पण केली आहे. आपला समाज निरोगी राहावा यासाठी अहोरात्र परिश्रम घेणाऱ्या सर्व डॉक्ट���ांना शुभेच्छा. सार्वजनिक कल्याणासाठी डॉक्टरांचे अनमोल योगदान शब्दातीत आहे. डॉ. बी. सी. रॉय यांना आदरांजली अर्पण करत असल्याचे पंतप्रधानांनी म्हटले आहे.
कझाकस्तानला रवाना होण्यापूर्वी पंतप्रधानांचे वक्तव्य

कझाकस्तान दौऱ्यावर रवाना होण्यापूर्वी पंतप्रधान नरेंद्र मोदी यांनी जारी केलेले वक्तव्य पुढीलप्रमाणे :- “कझाकस्तानमध्ये अस्ताना येथे शांघाय सहकार्य संघटनेच्या परिषदेत सहभागी होण्यासाठी मी 8 आणि 9 जून असे दोन दिवस दौऱ्यावर जात आहे. या बैठकीत प्रक्रिया पूर्ण केल्यानंतर भारत शांघाय सहकार्य संघटनेचा पूर्ण सदस्य होईल त्यामुळे संघटनेचे भारताचे मानवी प्रतिनिधीत्व 40 टक्के तर जागतिक सकल उत्पादनातील प्रतिनिधीत्व 20 टक्के इतके राहील. गेल्यावर्षी शांघाय सहकार्य संघटनेच्या ताश्केंत येथे झालेल्या बैठकीत पूर्ण सदस्यत्वाच्या प्रक्रियेला सुरुवात झाली होती. पूर्ण सदस्यत्वामुळे आर्थिक, जोडणीविषयक आणि दहशतवादाची लढा देण्यासंदर्भातील सहकार्य वृध्दिंगत होईल, असा विश्वास मला वाटतो. शांघाय सहकार्य संघटनेतील सर्व सदस्यांचे भारताशी दीर्घकालीन संबंध आहेत आणि परस्परांची भरभराट तसेच संबंधित देश आणि तेथील नागरिकांच्या विकासाच्या दृष्टीने हे संबंध अधिक परिपक्व होतील. द्विपक्षीय सहकार्याच्या लाभदायक अशा नव्या संधी आपल्याला प्राप्त होतील आणि आपल्या क्षमतेनुसार सामाईक आवाहनाचा मुकाबला करणे शक्य होईल. 9 जूनच्या संध्याकाळी “भविष्यातील ऊर्जा या संकल्पनेवर आधारित अस्तांना प्रदर्शनाच्या उद्‌घाटनालाही मी उपस्थित राहणार आहे”.
पंतप्रधान 25 नोव्हेंबर 2022 रोजी लचित बारफुकन यांच्या 400 व्या जयंती वर्षाच्या समारोप समारंभाला संबोधित करणार

नवी दिल्ली, 24 नोव्हेंबर 2022 पंतप्रधान नरेंद्र मोदी 25 नोव्हेंबर 2022 रोजी म्हणजेच उद्या विज्ञान भवन, नवी दिल्ली येथे सकाळी 11 वाजता लचित बारफुकन यांच्या 400 व्या जयंती वर्षाच्या समारोप समारंभाला संबोधित करणार आहेत. विस्मृतीत गेलेल्या नायकांचा योग्य पद्धतीने सन्मान करण्याचा पंतप्रधान नरेंद्र मोदी सतत प्रयत्न असतो . याच अनुषंगाने, आपला देश 2022 या चालू वर्षात लाचित बारफुकन यांचे 400 वे जयंती वर्ष म्हणून साजरे करत आहे. याच वर्षी फेब्रुवारीमध्ये भारताचे तत्कालीन राष्ट्रपती माननीय श्री राम नाथ कोविंद यांच्या हस्ते गुवाहाटी येथे या उत्सवाचे उद्घाटन करण्यात आले होते. लचित बारफुकन यांचा जन्म 24 नोव्हेंबर 1622 रोजी झाला आणि मृत्यू 25 एप्रिल 1672 ला झाला. बारफुकन हे अहोम राज्याच्या रॉयल आर्मीचे जनरल होते ज्यांनी मुघलांचा पराभव केला आणि औरंगजेबाच्या नेतृत्वाखाली मुघलांच्या विस्तारत जाणाऱ्या महत्त्वाकांक्षा यशस्वीपणे रोखल्या. 1671 मध्ये झालेल्या सराईघाटच्या लढाईत लचित बारफुकन यांनी आसामी सैनिकांना प्रेरीत करून मुघलांचा पराभव केला. लचित बारफुकन आणि त्याच्या सैन्याचा शौर्यपूर्ण लढा हा आपल्या देशाच्या इतिहासात प्रतिकारात्मक श्रेणीतल्या सर्वात प्रेरणादायी लष्करी पराक्रमांपैकी एक आहे.
पंतप्रधानांच्या अध्यक्षतेखाली 40वी प्रगती बैठक

पंतप्रधान नरेंद्र मोदी यांच्या अध्यक्षतेखाली आज आयसीटी आधारित प्रगती या मल्टी मोडल मंचाची 40 वी बैठक पार पडली. केंद्र आणि राज्य सरकारांचा यात समावेश असून सक्रिय प्रशासन आणि प्रकल्पांची वेळेवर अंमलबजावणी हा यामागचा उद्देश आहे. बैठकीत आठ प्रकल्प आणि एका कार्यक्रमासह नऊ विषयांचा आढावा घेण्यात आला. आठ प्रकल्पांमध्ये, प्रत्येकी दोन प्रकल्प रेल्वे मंत्रालय, रस्ते वाहतूक आणि महामार्ग मंत्रालय आणि पेट्रोलियम आणि नैसर्गिक वायू मंत्रालयाचे होते, तसेच ऊर्जा मंत्रालय आणि जलसंपदा विभाग, नदी विकास आणि गंगा पुनरुज्जीवन विभागाचा प्रत्येकी एक प्रकल्प होता. या आठ प्रकल्पांची एकत्रित किंमत 59,900 कोटी रुपये असून, महाराष्ट्र, कर्नाटक, आंध्र प्रदेश, तामिळनाडू, छत्तीसगड, ओदिशा, आसाम, अरुणाचल प्रदेश, मेघालय, त्रिपुरा, मिझोराम, नागालँड, सिक्कीम आणि झारखंड या 14 राज्यांशी संबंधित आहे. रस्ते आणि रेल्वे यासारख्या पायाभूत सुविधा क्षेत्रात काम करणाऱ्या संस्थांनी अमृत सरोवर अंतर्गत विकसित होणाऱ्या जलाशयांसह त्यांच्या प्रकल्पांचे साधर्म्य साधावे, असे पंतप्रधान म्हणाले. अमृत सरोवरांसाठी खोदलेली सामग्री संस्थांद्वारे नागरी कामांसाठी वापरली जाऊ शकत असल्याने हे दोघांच्याही फायद्याचे ठरेल . संवादादरम्यान, पंतप्रधानांनी ‘राष्ट्रीय ब्रॉडबँड मोहीम’ कार्यक्रमाचाही आढावा घेतला. कालबद्ध (RoW) अर्जांचा वेळेवर निपटारा करण्यासाठी राज्ये आणि संस्थांना केंद्रीकृत गति शक्ती संचार पोर्टलचा लाभ घेण्यास सांगण्यात आले. यामुळे मोहिमेची अंमलबजावणी जलद होईल. सोबतच, त्यांनी तंत्रज्ञानाचा वापर करून सर्वसामान्यांचे ‘जीवन सुलभ’ करण्यासाठी काम केले पाहिजे. पंतप्रधान पुढे म्हणाले की, राज्ये पीएम गतिशक्ती राष्ट्रीय मास्टर प्लॅनच्या धर्तीवर राज्यस्तरीय गतिशक्ती मास्टर प्लॅन देखील तयार करू शकतात आणि यासाठी राज्यस्तरीय युनिट्स तयार करू शकतात. हे उत्तम नियोजन, प्रमुख समस्या ओळखणे आणि त्यांचे निराकरण करणे आणि प्रकल्पांच्या वेळेवर अंमलबजावणीसाठी उत्तम समन्वय सुनिश्चित करणे यासाठी मोठी भूमिका बजावू शकते. प्रगतीच्या 39 बैठकांपर्यंत, एकूण 14.82 लाख कोटी रुपये खर्चाच्या 311 प्रकल्पांचा आढावा घेण्यात आला आहे.
हवाई दल दिनानिमित्त  हवाई दलाच्या जवानांना  पंतप्रधानांचे अभिवादन

पंतप्रधान नरेंद्र मोदी यांनी हवाई दल दिनानिमित्त हवाई दलाच्या जवानांना अभिवादन केले आहे. “मी हवाई दल दिनानिमित्त आमच्या हवाई दलाच्या जवानांना सलाम करतो . त्यांनी नेहमी मोठे धैर्य व जिद्द दाखवून भारताची सेवा केली आहे. आमच्या हवाई दलाचे योगदान अत्यंत महत्वाचे आहे. ते हवाई क्षेत्राच्या तसेच अन्य संकटसमयी संरक्षणासाठी नेहमी अग्रेसर असतात”, असे पंतप्रधानांनी आपल्या संदेशात म्हटले आहे.
चीनचे संरक्षणमंत्री जनरल वे फेंगे यांनी पंतप्रधानांची भेट घेतली

चीनचे संरक्षणमंत्री जनरल वे फेंगे यांनी आज पंतप्रधान नरेंद्र मोदी यांची भेट घेतली. भारत आणि चीन यांच्यात संरक्षण आणि लष्करी आदान-प्रदान यासह इतर क्षेत्रात उच्चस्तरीय संपर्क वाढत असल्याबद्दल पंतप्रधानांनी प्रशंसा केली. भारत-चीन सीमेवर शांतता कायम राखणे म्हणजे उभय देश आपसातले मतभेद संवेदनशीलतेने आणि परिपक्वतेने हाताळत असल्याचे द्योतक आहे असे पंतप्रधान म्हणाले. कहान, जोहान्सबर्ग आणि क्विंदाओ येथे राष्ट्राध्यक्ष शी जिनपिंग यांच्यासमवेत झालेल्या नुकत्याच भेटीचे स्मरण पंतप्रधानांनी केले.
पंतप्रधानांनी देशवासियांना विजयादशमीच्या शुभेच्छा दिल्या

15 ऑक्टोबर 2021 पंतप्रधान नरेंद्र मोदी यांनी देशवासियांना विजयादशमीच्या शुभेच्छा दिल्या आहेत. ट्वीट संदेशात पंतप्रधान म्हणाले; "विजयादशमीच्या पवित्र प्रसंगी सर्वांना अनेक शुभेच्छा."
पंतप्रधानांनी आपत्ती प्रतिरोधक पायाभूत सुविधांसंदर्भातील चौथ्या आंतरराष्ट्रीय परिषदेच्या उद्घाटन सत्राला केले संबोधित

आपत्ती प्रतिरोधक पायाभूत सुविधांवरील आंतरराष्ट्रीय परिषदेच्या चौथ्या पर्वाच्या उद्घाटन सत्राला पंतप्रधान नरेंद्र मोदी यांनी आज व्हिडीओ संदेशाच्या माध्यमातून संबोधित केले. ऑस्ट्रेलियाचे पंतप्रधान स्कॉट महामहिम मॉरिसन एमपी, घानाचे राष्ट्राध्यक्ष महामहिम नाना अड्डो डंकवा अकुफो-अड्डो, जपानचे पंतप्रधान महामहिम फ्युमियो किशिदा, आणि मादागास्करचे राष्ट्राध्यक्ष महामहिम एंड्री निरिना राजोएलिना यांनीही या सत्राला संबोधित केले. प्रारंभी, पंतप्रधान मोदीं यांनी कोणालाही मागे न ठेवण्याच्या, शाश्वत विकास उद्दिष्टांच्या वचनाबद्दल परिषदेत स्मरण करून दिले. “म्हणूनच, आम्ही सर्वात गरीब आणि असुरक्षित लोकांच्या आकांक्षा पुर्ततेसाठी, अत्याधुनिक पायाभूत सुविधांची उभारणी करून त्यांच्या गरजा पूर्ण करण्यासाठी वचनबद्ध आहोत,” असे ते म्हणाले. पायाभूत सुविधा म्हणजे लोकांसाठी असलेल्या सुविधा आणि त्यांना समन्यायी पद्धतीने उच्च दर्जाच्या, विश्वासार्ह आणि शाश्वत सेवा पुरवणे,” असे पंतप्रधानांनी सांगितले. कोणत्याही पायाभूत सुविधांच्या विकास गाथेमध्ये केंद्रस्थानी जनता असली पाहिजे आणि, भारतात आम्ही त्याच प्रकारे कार्यरत आहोत.” असे ते म्हणाले. शिक्षण, आरोग्य, पेयजल, स्वच्छता, वीज, वाहतूक आणि अन्य बहुतांश क्षेत्रात भारत मूलभूत सेवांच्या तरतुदीत वाढ करत आहे, “आम्ही अगदी थेट मार्गाने हवामान बदलाचा सामना करत आहोत. म्हणूनच, सीओपी -26 मध्ये आम्ही आमच्या विकासात्मक प्रयत्नांच्या समांतर 2070 पर्यंत उत्सर्जनासंदर्भातील ‘निव्वळ शून्य’ उद्दिष्ट गाठण्यासाठी वचनबद्ध आहोत, असे पंतप्रधान म्हणाले. मानवी क्षमतांना वाव देण्यासाठी पायाभूत सुविधांचे महत्व पंतप्रधानांनी अधोरेखित केले आणि ते म्हणाले की, पायाभूत सुविधांचे नुकसान पिढ्यानपिढ्यांचे कायमचे नुकसान करते.” आपल्याकडे असलेले आधुनिक तंत्रज्ञान आणि ज्ञान याआधारे आपण शाश्वत प्रतिरोधक पायाभूत सुविधा निर्माण करू शकतो का?” असे या संदर्भात बोलताना पंतप्रधानांनी विचारले. या आव्हानाची निश्चिती सीडीआरआय म्हणजेच आपत्ती प्रतिरोधक पायाभूत सुविधांसाठीच्या आघाडीच्या निर्मितीला पाठबळ आहे, असे ते म्हणाले. या आघाडीचा विस्तार झाला आहे आणि या आघाडीने मौल्यवान योगदान दिले आहे, हे त्यांनी नमूद केले. त्यांनी सीओपी -26 मध्ये सुरू करण्यात आलेल्या ‘द्वीपकल्पीय देशांसाठी प्रतीरोधक पायाभूत सुविधा’ या उपक्रमाचा उल्लेख केला आणि सीडीआरआय जगभरातील 150 विमानतळांचा अभ्यास करत आपत्ती प्रतिरोधक विमानतळांसाठी कार्यरत असल्याचे त्यांनी सांगितले. सीडीआरआयच्या नेतृत्वाखालील ‘पायाभूत सुविधा यंत्रणेच्या आपत्ती प्रतिरोधकतेचे जागतिक मूल्यांकन’ हे जागतिक माहिती संग्रह तयार करण्यात मदत करेल जे अत्यंत मौल्यवान असेल, अशी माहिती पंतप्रधान मोदी यांनी दिली. आपले भविष्य आपत्ती प्रतिरोधक बनवण्यासाठी आपल्याला ‘प्रतिरोधक पायाभूत सुविधा संक्रमण ‘च्या दिशेने काम करावे लागेल. प्रतिरोधक पायाभूत सुविधा देखील आपल्या व्यापक समायोजन प्रयत्नांचा केंद्रबिंदू असू शकतात, असे पंतप्रधानांनी सांगितले. “जर आपण पायाभूत सुविधा प्रतिरोधक बनवल्या तर, आपण केवळ आपल्यासाठीच नाही तर भविष्यातील अनेक पिढ्यांसाठी आपत्ती टाळू शकतो”, असे ते म्हणाले.
ईशान्येकडील भागांमध्ये उद्भवलेल्या पूर परिस्थितीमुळे पंतप्रधानांना यातना

ईशान्येकडील विविध भागांमध्ये उद्भवलेल्या पूर परिस्थितीबद्दल पंतप्रधान नरेंद्र मोदी यांनी यातना झाल्याचे म्हटले आहे. “ईशान्येकडील विविध भागांमध्ये उद्भवलेल्या पूर परिस्थिती पाहून मला यातना होत आहेत, पूरग्रस्त भागांमधील नागरिकांच्या दु:खात मी सहभागी आहे. या प्रसंगी ईशान्येकडील लोकांच्यासोबत संपूर्ण देश उभा आहे. परिस्थिती पूर्ववत करण्यासाठी सर्वतोपरी सहाय्य केले जाईल, अशी ग्वाही केंद्र सरकार देत आहे. अरुणाचल प्रदेशचे मुख्यमंत्री पेमा खांडू यांच्यासह दिल्ली तसेच इतर राज्यांमधील वरिष्ठ अधिकाऱ्यांशी पूर परिस्थितीबाबत मी चर्चा केली. माझे सहकारी किरण रिजीजू यांनी बचाव कार्य आणि मदतीवर देखरेख ठेवून शक्य ती सर्व मदत करावी, असे मी त्यांना सांगितले आहे,” असे पंतप्रधान म्हणाले.
भारत आणि बांगलादेश यांच्यातील जनसंज्ञापन क्षेत्रातील सहकार्यविषयक सामंजस्य कराराला केंद्रीय मंत्रिमंडळाची मंजुरी

भारत आणि बांगलादेश यांच्यात जनसंज्ञापन क्षेत्रातील सहकार्यविषयक सामंजस्य कराराला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मान्यता देण्यात आली. या करारानुसार दोन्ही देशांच्या जनसंज्ञापन व जनसंपर्क क्षेत्रात असलेल्या कर्मचारी वर्गाला प्रशिक्षण/ अभ्यास दौरे उपलब्ध केले जातील. त्यामुळे जनसंज्ञापन क्षेत्रातील तज्ज्ञांच्या देवाणघेवाणीला चालना मिळेल. तसेच या क्षेत्रातील शैक्षणिक, प्रशिक्षण व संशोधन संस्थांच्या उभारणीला प्रोत्साहन मिळेल.